
BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege privind aprobarea Ordonanţei de urgenţă a Guvernului nr.1/2003 pentru ratificarea Acordului privind aderarea Republicii Croaţia la Acordul Central European de Comerţ Liber (CEFTA), semnat la Zagreb la 5 decembrie 2002 şi a Protocolului adiţional nr.12 la Acordul central european de comerţ liber (CEFTA), semnat la Zagreb la 5 decembrie 2002, transmis cu adresa nr.167 din 4 martie 2003, înregistrat sub nr.23/74/2003 din 4 martie 2003.



În raport de conţinutul şi obiectul său, proiectul de lege face parte din categoria legilor ordinare.
PREŞEDINTE,

István Antal

RAPORT

asupra proiectului de Lege privind aprobarea Ordonanţei de urgenţă a Guvernului nr.1/2003 pentru ratificarea Acordului privind aderarea Republicii Croaţia la Acordul Central European de Comerţ Liber (CEFTA), semnat la Zagreb la 5 decembrie 2002 şi a Protocolului adiţional nr.12 la Acordul central european de comerţ liber (CEFTA), semnat la Zagreb la 5 decembrie 2002



În conformitate cu prevederile art.89 şi 107 din Regulamentul Camerei Deputaţilor, Comisia pentru industrii şi servivcii a fost sesizată, spre dezbatere şi avizare în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.1/2003 pentru ratificarea Acordului privind aderarea Republicii Croaţia la Acordul Central European de Comerţ Liber (CEFTA), semnat la Zagreb la 5 decembrie 2002 şi a Protocolului adiţional nr.12 la Acordul central european de comerţ liber (CEFTA), semnat la Zagreb la 5 decembrie 2002, transmis cu adresa nr.167 din 4 martie 2003, înregistrat sub nr.23/74/2003 din 4 martie 2003.



Proiectul de lege a fost adoptat de Senat în şedinţa din 20 februarie 2003 în forma prezentată de iniţiator.



Proiectul de lege a fost avizat favorabil de către:



- Comisia pentru politică externă;



- Comisia juridică, de disciplină şi imunităţi;



- Consiliul Legislativ.

România, ca ţară semnatară a Memorandumului de Înţelegere privind Liberalizarea şi Facilitarea Comerţului, din cadrul Pactului de Stabilitate din Sud-Estul Europei (21 iunie 2001, Bruxelles), s-a angajat să încheie acorduri de comerţ liber cu toate ţările aparţinând acestei zone. În cazul Croaţiei, dată fiind solicitarea acesteia de aderare la CEFTA, negocierile privind încheierea unui acord de comerţ liber bilateral s-au transformat în tratative pentru convenirea condiţiilor de aderare a acestei ţări la CEFTA, sub aspectul raporturilor comerciale bilaterale cu România.



În cursul anului 2002 au fost finalizate negocierile dintre România şi Croaţia privind liberalizarea comerţului bilateral cu produse industriale, precum şi convenirea de facilităţi punctuale în cadrul schimburilor cu produse agricole.



În ceea ce priveşte comerţul cu produse industriale dintre România şi Republica Croaţia, a fost convenit Protocolul 36 la Acordul privind aderarea Republicii Croaţia la CEFTA, care stabileşte calendarele de liberalizare a taxelor vamale în comerţul cu aceste produse dintre cele două ţări. Taxele vamale vor fi eliminate complet de la data intrării în vigoare a Acordului, cu excepţia celor pentru produsele cuprinse în Anexa A (considerate sensibile la importul în România) şi Anexa B (produse sensibile la importul în Republica Croaţia) ale Protocolului 36.



Referitor la comerţul cu produse agricole a fost convenit între România şi Republica Croaţia Protocolul 42 la Acordul privind aderarea acestei ţări la CEFTA, care cuprinde concesiile pe care cele două ţări şi le vor acorda în comerţul reciproc.



În stabilirea acestor concesii, la cererea Ministerului Agriculturii, Alimentaţiei şi Pădurilor s-a renunţat la preluarea în relaţia cu Republica Croaţia a sistemului de bază CEFTA, aşa zis de concesii comune (respectiv Lista A - cu zero taxe vamale - şi Lista B - cu taxe vamale reduse, la nivel unic, în comerţul intra-CEFTA), optându-se doar pentru concesii punctuale, cu caracter strict bilateral. În aceeaşi manieră a procedat şi Republica Polonă în negocierea concesiilor agricole cu Republica Croaţia.



Având în vedere că România, în comparaţie cu celelalte ţări CEFTA, nu poate aplica în mod provizoriu un acord internaţional, a fost necesară Ordonanţa de urgenţă a Guvernului nr.1/2003 pentru ratificarea acestui Acord şi notificarea acestui lucru până la sfârşitul lunii ianuarie celorlalte ţări CEFTA, ceea ce a permis intrarea în vigoare a Acordului privind aderarea Croaţiei la CEFTA începând cu 1 martie 2003.



Protocolul Adiţional nr.12 la CEFTA se referă exclusiv la convenirea unor noi concesii în comerţul reciproc cu produse agricole între Republica Slovenia, pe de o parte, şi Republica Cehă şi Republica Slovacă (care constituie o uniune vamală), pe de altă parte. Extinderea concesiilor în comerţul cu produse agricole dintre aceste ţări nu vizează comerţul dintre România şi cele 3 ţări care au negociat acest document. Conform procedurilor CEFTA, orice protocol adiţional trebuie ratificat de toate ţările membre.



Prin conţinutul său, care se referă la înlocuirea vechilor liste C şi D din protocoalele bilaterale în vigoare între Republica Cehă, Republica Slovacă şi Republica Slovenia cu noi liste de concesii mai extinse, Protocolul adiţional nr.12 la CEFTA nu vizează comerţul dintre România şi cele trei ţări care au negociat acest document şi nu va avea incidenţă de ordin financiar asupra încasărilor la buget.



Potrivit prevederilor art.60 din Regulamentul Camerei Deputaţilor, membrii comisiei au dezbătut proiectul de lege în şedinţa din 11 martie 2003.



După dezbateri s-a hotărât, cu unanimitate de voturi, ca proiectul de Lege privind aprobarea Ordonanţei de urgenţă a Guvernului nr.1/2003 pentru ratificarea Acordului privind aderarea Republicii Croaţia la Acordul Central European de Comerţ Liber (CEFTA), semnat la Zagreb la 5 decembrie 2002 şi a Protocolului adiţional nr.12 la Acordul central european de comerţ liber (CEFTA), semnat la Zagreb la 5 decembrie 2002, să fie supus spre dezbatere şi adoptare în plenul Camerei Deputaţilor în forma prezentată de Senat.



La lucrările comisiei au fost prezenţi 22 deputaţi din totalul de 25 membri ai comisiei.



La dezbaterile proiectului de lege au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, domnul director general Bivol Gheorghe din partea Departamentului de Comerţ Exterior.



Proiectul de lege face parte din categoria legilor ordinare, potrivit prevederilor art.74 alin.(2) din Constituţia României.

                  PREŞEDINTE,                                             SECRETAR,

                    István Antal                                               Cristian Buzea

Expert, 

Viorela Gondoş

